Բաբկեն Հարոյան

Բաբկեն Միսակի Հարոյան (), հայ մանկավարժ։ ԽՄԿԿ անդամ (1941): Երկրորդ համաշխարհային պատերազմի Արևելյան ռազմաճակատի («Հայրենական մեծ պատերազմ», 1941-1945) գործողությունների մասնակից։

Կենսագրություն 
Բաբկեն Հարոյանը ծնվել է 1916 թվականին Ղարսի նահանգի Նախիջևան գյուղում։ 1918 թվականի գարնանը գաղթի ճանապարհին կորցրել է հորը։ Շուրջ երեք տարի գաղթի ճանապարհներն անցնելուց հետո հանգրվանել է Թալինի շրջանի Փիրմալաք (այժմ՝ Արեգ) գյուղում։ Ավարտել է Թալինի միջնակարգ դպրոցը և զբաղվել մանկավարժական աշխատանքով նախ Արալղ գյուղում, ապա՝ շրջկենտրոնի միջնակարգ դպրոցներում։ Ընտրվել է ՀԼԿԵՄ Թալինի շրջկոմի առաջին քարտուղար։  1941 թվականին ընդունվել է կոմունիստական կուսակցության շարքերը։

1941 թվականի սեպտեմբերին կամավոր մեկնել է կարմիր բանակ, ծառայել է Հյուսիսային Կովկասի ռազմաճակատի 236-րդ հրաձգային դիվիզիայի մարտական միավորումներում՝ որպես քաղղեկի տեղակալ։ Մասնակցել է Կովկասի պաշտպանության մարտերին։ 1943 թվականին ավարտել է Խարկովի սպայական դպրոցը, լեյտենանտի կոչումով նշանակվել է կապի դասակի հրամանատար՝ 1-ին ուկրաինական ռազմաճակատի 14-րդ գվարդիական հրաձգային ստորաբաժանումներում, մասնակցել է Ուկրաինայի, Ռումինիայի, Լեհաստանի ազատագրմանը։ Մարտերում ցուցաբերած խիզախության համար պարգևատրվել է Կարմիր աստղի շքանշանով, մի շարք մեդալներով ու շնորհակալագրերով։ 1944 թվականին Լեհաստանի Մելեց քաղաքի ազատագրման ժամանակ ծանր վիրավորվել է, բուժվելուց հետո որպես պատերազմի երկրորդ կարգի հաշմանդամ զորացրվել է։

1949 թվականին ավարտել է ՀԿԿ Կենտկոմին առնթեր երկամյա կուսակցական դպրոցը։ 1965 թվականին ավարտել է Երևանի պետական հեռակա մանկավարժական ինստիտուտը։ 1949-1963 թվականներին եղել է Թալինի շրջանային «Կոմունիզմի դրոշով» թերթի խմբագիր, աշխատել է շրջխորհրդի գործկոմի նախագահի տեղակալ, շրջանային խորհրդի գործկոմի կազմակերպական, ապա՝ մշակույթի բաժնի վարիչ։

Պարգևներ 
 Կարմիր աստղի շքանշան

Ծանոթագրություններ 

Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Կարմիր աստղի շքանշանի ասպետներ
ԽՄԿԿ անդամներ